b"\n_START_ARTICLE_\nMost Evrope, Strasbourg\n_START_SECTION_\nPontonski most iz leta 1815\n_START_PARAGRAPH_\n\xc5\xbde leta 1388 je bil v Strasbourgu most \xc4\x8dez Ren, imenoval se je Lange Bruck, a je bil zaradi spomladanskih in jesenskih poplav ve\xc4\x8dkrat uni\xc4\x8den in obnovljen. Po\xc5\xa1kodovan je bil tudi v razli\xc4\x8dnih vojnah. To\xc4\x8den datum kon\xc4\x8dnega ru\xc5\xa1enja ni znan. Leta 1815 je stal le pontonski most. Po izravnavi Rena sredi 19. stoletja sta bila leta 1897 zgrajena prvi sodobni dvotirni \xc5\xbeelezni\xc5\xa1ki most in cestni most. Mostova sta bila uni\xc4\x8dena v drugi svetovni vojni in nato predelana v druga\xc4\x8dni geometriji.\n_START_SECTION_\nMost iz leta 1897\n_START_PARAGRAPH_\nNovo pre\xc4\x8dkanje Rena je nastalo nad \xc5\xbeelezni\xc5\xa1kim mostom leta 1861. Most je bil odprt 24. novembra 1897. Od gradbenih stro\xc5\xa1kov, vrednih 1,7 milijona mark, je 630 tiso\xc4\x8d mark odpadlo na Veliko vojvodstvo Baden ter Alzacijo - Loreno, mesto Strasbourg je prispevalo 228 tiso\xc4\x8d mark, cestna dru\xc5\xbeba 112 tiso\xc4\x8d mark. Trasa strasbour\xc5\xa1kega tramvaja je bila podalj\xc5\xa1ana \xc4\x8dez most v Kehl._NEWLINE_Predal\xc4\x8dna jeklena konstrukcija mostu prek treh polj je bila dolga 234,9 m, obre\xc5\xbeni odprtini sta bili dolgi 87,9 m, srednja pa 59,1 m. Cesta je bila \xc5\xa1iroka 7,8 m in je imela na obeh straneh dve konzolni stezi. Temelji stebrov so bili narejeni v globini 17 m pod strugo v kesonu._NEWLINE_Po prvi svetovni vojni je postal mejni most in v skladu s versajsko pogodbo je celotna dol\xc5\xbeina pripadla Franciji. 15. avgusta 1920 je bila seja o dolo\xc4\x8ditvi trase tramvaja. 12. oktobra 1939 so francoske \xc4\x8dete razstrelile zahodni opornik. Maja 1940 so Nemci postavili star pontonski most iz Speyerja kot za\xc4\x8dasni most. Na za\xc4\x8detku oktobra 1940 in nato po treh mesecih gradnje so postavili 324 m dolg lesen most, ki je imel nosilno predal\xc4\x8dno konstrukcijo razpona 50 m in 7 m vi\xc5\xa1ine za ladijski promet. Preostala polja so imela razpon 20 m. Junija 1942 so cestni most kon\xc4\x8dno obnovili. Zaradi precej\xc5\xa1njega uni\xc4\x8denja na levi strani so morali zgraditi za\xc4\x8dasen opornik. 22. ali 27. novembra 1944  so nem\xc5\xa1ke \xc4\x8dete razstrelile dva re\xc4\x8dna opornika in popolnoma uni\xc4\x8dile mostno konstrukcijo. Lesen most je bil po\xc5\xbegan._NEWLINE_Francoske in\xc5\xbeenirske enote so aprila 1945 najprej zgradile pontonski most, ki ga je 7. oktobra 1946 nadomestil prenovljen lesen most. Po treh letih je bil \xc5\xbee precej po\xc5\xa1kodovan, ker je bil vgrajen sve\xc5\xbe les brez dodatnih za\xc5\xa1\xc4\x8ditnih ukrepov. Zgradili so nov most.\n_START_SECTION_\nMost iz leta 1951\n_START_PARAGRAPH_\nNov most je bil odprt za promet 12. julija 1951. Zaradi neraz\xc4\x8di\xc5\xa1\xc4\x8denih odlo\xc4\x8ditev o lokaciji in vrsti konstrukcije je bil \xc5\xa1e vedno za\xc4\x8dasna re\xc5\xa1itev. Zgrajen je bil na temeljih starega cestnega mostu. Zasnovan je bil kot jeklena konstrukcija z dvema voznima pasovoma in plo\xc4\x8dnikom na obeh straneh, na vzhodnem delu je bil most okvir vrste Schaper-Krupp-Reichsbahnbr\xc3\xbccke, uporabljen pri nespremenjenih razponih 87,9 m in 59,1 m. Zahodna odprtina je bila narejena po projektu, ki ga je predlo\xc5\xbeila Francija z razponi 58,1 m in 29,8 m.\n_START_SECTION_\nMost iz leta 1960\n_START_PARAGRAPH_\nKon\xc4\x8dni cestni most je bil dolo\xc4\x8den s pogodbo 2. aprila 1951. 30. januarja 1953 je bil med Zvezno republiko Nem\xc4\x8dijo in Francosko republiko podpisan Sporazum o osnovnih mostovih in prevozih \xc4\x8dez Ren na nem\xc5\xa1ko-francoski meji (nem\xc5\xa1ko Abkommen \xc3\xbcber die festen Br\xc3\xbccken und F\xc3\xa4hren \xc3\xbcber den Rhein an der deutsch-franz\xc3\xb6sischen Grenze). Nem\xc4\x8dija je morala sama kriti stro\xc5\xa1ke gradnje._NEWLINE_23. septembra 1960 je bil most odprt in se je v znak evropske povezave imenoval Evropa. Ima dva razpona, gradni jekleni nosilci so dolgi 245,4 m z najve\xc4\x8djim razponom 122,7 m.  Vi\xc5\xa1ina konstrukcije nad reko ob oporniku je 4,9 m in 2,5 m na oporniku. 18,5 m \xc5\xa1iroka prekladna konstrukcija je sestavljena iz dveh zaprtih, 3,0 m \xc5\xa1irokih jeklenih \xc5\xa1katel, ki so razporejene v medosni razdalji 9,15 m. V plovnem delu je upo\xc5\xa1tevana svetla vi\xc5\xa1ina 6,79 m nad najvi\xc5\xa1jo plovno vodno gladino (HSW) . Leta 2003 je bil cestni promet v povpre\xc4\x8dju 31.014 vozil na dan, kar ga uvr\xc5\xa1\xc4\x8da med najbolj obremenjene mejne prehode med de\xc5\xbeelama Baden in Alzacija. _NEWLINE_V po\xc4\x8dastitev 50. obletnice Sveta Evrope je bila 29. aprila 1999 na mostu postavljena umetnina Ecrire les Fronti\xc3\xa8res \xe2\x80\x93 Le Pont de l'Europe ali Grenz\xc3\xbcberschreibung \xe2\x80\x93 Die Europabr\xc3\xbccke. Idejo je dal mestni svet v Strasbourgu in je delo umetnika Michela Kriegerja.  Sestavljena je iz 40 stebrov, na vsakem je besedilo evropskega avtorja v njegovem jeziku. Med njimi so trije Nobelovi nagrajenci: Seamus Heaney iz Irske, Czes\xc5\x82aw Mi\xc5\x82osz iz Poljske in Orhan Pamuk iz Tur\xc4\x8dije.  Zaradi po\xc5\xa1kodb so leta 2012 stebre pred\xc4\x8dasno zaprli v nerjavne plo\xc5\xa1\xc4\x8de."